Diari Oficial de la Generalitat Valenciana


Sumari del DOGV 6823, del 20-07-2012 (2012/6882)

RESOLUCIÓ de 6 de juliol de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni entre l'Agència de Tecnologia i Certificació Electrònica i l'Ajuntament de Valencia per a la prestació de servicis de certificació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6823

Data del DOGV
:   20-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/6882


Data del document
:   06-07-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 6 de juliol de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni entre l'Agència de Tecnologia i Certificació Electrònica i l'Ajuntament de Valencia per a la prestació de servicis de certificació. [2012/6882]  
L'Agència de Tecnologia i Certificació Electrònica i l'Ajuntament de Valencia han subscrit, després de la tramitació prèvia reglamentària, l'11 de juny de 2012, el conveni per a la prestació de servicis de certificació.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 530/2012, i que figura com a annex d'esta resolució.  
  
València, 6 de juliol de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni entre l'Ajuntament de València i l'Agència de Tecnologia i Certificació Electrònica per a la prestació de servicis de certificació  
  
  
València, 11 de juny de 2012  
  
Reunits  
D'una part, Rita Barberá Nolla, alcaldessa presidenta de l'Ajuntament de València, assistida del secretari general de l'Administració Municipal, Francisco Javier Vila Biosca, qui actua només als efectes de donar fe al present document, facultada per a la firma del present conveni per acords de la Junta de Govern Local de data 27 d'abril de 2012 i 1 de juny de 2012.  
D'una altra part, José Manuel Vela Bargues, conseller d'Hisenda i Administració Pública, que actua en la seua condició de president de l'Agència de Tecnologia i Certificació Electrònica, facultat per a la firma del present conveni per acord de Ple del Consell de data 25 de maig de 2012.  
Ambdós parts es reconeixen, segons el que s'ha manifestat, la capacitat legal necessària per a formalitzar el present conveni,  
  
Exposen  
Primer. Les noves activitats de la societat de la informació sorgides per l'increment de l'ús de les xarxes i dels dispositius de comunicacions i que, en part, han sigut regulades, entre altres, per la Llei 59/2003, de 19 de desembre, de Firma Electrònica i la Llei 34/2002, d'11 de juliol, de Servicis de la Societat de la Informació i de Comerç Electrònic, estan millorant l'activitat dels servicis públics i del sector privat i les seues relacions amb els particulars gràcies a la immediatesa en l'obtenció de la informació i la possibilitat creixent de realitzar transaccions i contractacions per via electrònica a través de les xarxes de comunicacions.   
  
D'altra banda, la Llei 11/2007, de 22 de juny, d'Accés Electrònic dels Ciutadans als Servicis Públics, consagra una sèrie de nous drets dels ciutadans que són, alhora, obligacions per a les administracions, i que van encaminades a facilitar i fomentar l'administració electrònica.  
  
Segon. L'Agència de Tecnologia i Certificació Electrònica o ACCV disposa de la infraestructura tècnica necessària per a la realització dels servicis d'emissió i validació de certificats de firma electrònica i compta amb una llarga experiència en el sector. A més, l'ACCV oferix els servicis de validació dels certificats expedits per altres Prestadors de Servicis de Certificació reconeguts, entre els quals es troba el DNI-e.   
  
Tercer. Que l'Ajuntament de València es troba dins de l'àmbit de la Llei 11/2007, de 22 de juny, d'Accés Electrònic dels Ciutadans als Servicis Públics, per la qual cosa requerix dels servicis d'identificació i firma electrònica arreplegats en esta norma.  
Quart. Que l'Ajuntament de València i l'Agència de Tecnologia i Certificació Electrònica estan interessats a arribar a un acord per a la utilització dels certificats digitals reconeguts de l'Agència de Tecnologia i Certificació Electrònica i els sistemes que l'Agència de Tecnologia i Certificació Electrònica oferix per a la seua validació, aspectes ambdós bàsics per als servicis d'autenticació segura d'usuaris i per a l'autorització electrònica de transaccions.  
  
Clàusules  
  
Primera. Objecte  
Constituïx l'objecte del present conveni la prestació dels servicis de certificació necessària per part de l'Agència de Tecnologia i Certificació Electrònica a l'Ajuntament de València.  
  
Segona. Propietat intel·lectual  
La solució que resulte de o durant l'execució del present conveni en principi no constituïx una obra composta o col·lectiva als efectes del que disposa la Llei de Propietat Intel·lectual, es tracta d'obres independents titularitat de cada una de les parts.   
  
Tercera. Àmbit d'aplicació  
L'àmbit d'aplicació, quant a l'emissió del certificat del present conveni, és tot el territori gestionat per l'Ajuntament de València i es realitza de forma no exclusiva, per la qual cosa l'Agència de Tecnologia i Certificació Electrònica podrà proporcionar certificats de firma electrònica sense cap limitació, excepte les que s'arreplegaren en les seues polítiques de certificació i declaració de pràctiques de certificació.  
  
La infraestructura prestadora de l'ACCV residirà a Espanya i l'emissió es realitzarà a Espanya sense prejuí que la petició i ús per part dels usuaris finals o prestadors de servicis siga universal.   
  
Quarta. Obligacions de les parts per a la prestació efectiva dels servicis objecte del conveni  
Atés que el present conveni conté prestacions recíproques, per a la prestació efectiva dels servicis previstos en el seu objecte, l'Agència de Tecnologia i Certificació Electrònica s'obliga a:   
1. Aportar la infraestructura tècnica necessària per a la prestació dels servicis de certificació que s'arrepleguen en este conveni i, en especial, per a la prestació dels servicis de gestió de certificats per al col·lectiu determinat per l'Ajuntament de València.  
2. Facilitar tots aquells certificats que sol·licite l'Ajuntament de València, d'entre els que emet l'Agència de Tecnologia i Certificació Electrònica, que es recullen en l'annex I.  
3. Proporcionar servicis de validació de certificats dels prestadors de servicis de certificació inclosos en la shjasloaph @ijrvp, amb els mètodes propis d'eixa plataforma, si així ho requerix l'Ajuntament de València.  
4. Proporcionar servici de validació dels certificats de l'Agència de Tecnologia i Certificació Electrònica via CRL i OCSP.  
5. Proporcionar servici de segellament de temps, sense límit de segells. L'annex II descriu este servici en més detall.  
6. Proporcionar al personal de l'Ajuntament de València encarregat d'emetre i gestionar certificats electrònics de l'Agència de Tecnologia i Certificació Electrònica les ferramentes necessàries per a això. L'annex V descriu el servici de Punt de Registre d'Usuari, des d'on s'emeten i gestionen els certificats personals.  
7. Formar el personal de l'Ajuntament de València encarregat de la gestió dels certificats electrònics, tant en la ferramenta de gestió dels certificats com en els procediments de seguretat i gestió adequats en l'àmbit de la firma electrònica.  
8. Proporcionar un servici de suport telefònic per al personal de l'Ajuntament de València encarregat de la gestió de certificats digitals.  
  
9. Facilitar la renovació o reemissió dels certificats d'Empleat Públic del personal de l'Ajuntament de València sense límit.  
10. Facilitar la renovació de certificats de Seu Electrònica i de Segell d'Òrgan, fins a1 certificat de Seu Electrònica i fins a un màxim de 10 certificats de Segell d'Òrgan.  
11. Facilitar el servici de certificació de publicacions -Fandango- (annex IV) sense límit en el nombre de certificats de publicació o documents a publicar.  
12. Facilitar el servici de Registre de Representants (annex III) sense límit.  
13. Complir totes aquelles obligacions que la legislació establix per als Prestadors de Servicis de Certificació, en especial les establides en l'article 20 de la Llei 59/2003.  
14. Facilitar les llibreries criptogràfiques i ferramentes de desenrotllament que l'Agència de Tecnologia i Certificació Electrònica ha desenrotllat i manté.  
15. Complir estrictament el nivell de qualitat del servici, segons els indicadors i valors següents:  
I. Disponibilitat dels servicis de validació:  
a. La ACCV garantirà la disponibilitat dels servicis de validació de certificats propis durant el 99,9% del temps (8,76 hores de parada, programada o no, a l'any).  
b. La ACCV garantirà la disponibilitat dels servicis de validació de certificats d'altres PSC durant el 99,9% del temps (8,76 hores de parada, programada o no, a l'any), sempre que les fonts originals de validació d'eixos certificats estiguen disponibles i accessibles.  
  
II. Disponibilitat dels servicis de revocació: l'ACCV garantirà la disponibilitat dels servicis de revocació de certificats durant:  
  
a. El 99% del temps per al canal telemàtic, per mitjà de l'Àrea Personal de Servicis de Certificació.  
b. El 99% del temps per al canal presencial, en horari de cada Punt de Registre d'Usuari.  
c. El 99% del temps, en horari de Centre d'Atenció Telefònica.  
III. Disponibilitat dels servicis d'emissió de certificats: l'ACCV garantirà la disponibilitat al 99% dels servicis d'emissió de certificats.  
  
IV. Disponibilitat dels servicis de suport telefònic per a operadors de Punts de Registre d'Usuari: de dilluns a divendres de 9.00 a 14.00, excepte dies festius en la localitat de la seu de l'ACCV.   
Per la seua banda, l'Ajuntament de València dins del desenrotllament d'este conveni, es compromet a:   
- Dur a terme les sol·licituds de validació dels certificats que empren els seus empleats i els seus usuaris a l'Agència de Tecnologia i Certificació Electrònica, seguint els mecanismes i les tècniques establits en les polítiques de certificació de l'Agència de Tecnologia i Certificació Electrònica.  
- Validar els certificats en cada sessió d'ús o cada vegada que es vagen a utilitzar.  
- Facilitar a l'Agència de Tecnologia i Certificació Electrònica la informació necessària per al correcte dimensionament dels sistemes d'informació dedicats a la prestació de servicis de certificació.  
  
Les parts no seran responsables de l'adaptació tecnològica a què estiga obligada cada una de les parts segons la normativa aplicable en cada moment, i la part afectada haurà d'adaptar-se a la dita normativa en els terminis previstos en esta.  
  
Quinta. Pressupost i forma de pagament  
L'Ajuntament de València destinarà un total de 21.238,53 anuals - (vint-i-un mil dos-cents trenta-huit euros i cinquanta-tres cèntims) al finançament d'este conveni.  
Este preu se satisfarà per mitjà de factures presentades per l'Agència de Tecnologia i Certificació Electrònica davant del Registre General de Factures de l'Ajuntament de València, que seran conformades pel cap del Servici de Tecnologia de la Innovació.  
L'Agència de Tecnologia i Certificació Electrònica emetrà una primera factura al llarg del primer mes de l'any d'inici del conveni i, posteriorment, en el primer mes de l'inici dels períodes anuals successius.  
  
  
Sexta. Vigència del conveni  
Este conveni entrarà en vigor el dia de la seua firma i tindrà una duració de tres anys. Una vegada transcorregut el període inicial de vigència, podrà renovar-se, per igual període de tres (3) anys, mitjançant un acord exprés de les parts.  
Sèptima. Responsabilitat  
L'Agència de Tecnologia i Certificació Electrònica i l'Ajuntament de València respondran cada una, en l'àmbit de les activitats pròpies arreplegades en el present conveni dels danys i perjuís derivats de l'incompliment de les obligacions assumides per cada una d'elles en virtut del present conveni.   
L'Ajuntament de València quedarà indemne de qualsevol acció o reclamació exercida per l'usuari final o per qualsevol altre tercer, i que es basen en la prestació de servicis de certificats prestats per l'Agència de Tecnologia i Certificació Electrònica, de conformitat amb les obligacions contingudes en este conveni i en la legislació aplicable.  
  
L'Agència de Tecnologia i Certificació Electrònica no serà responsable dels danys i de les conseqüències que pogueren derivar-se del mal ús dels servicis que presta o de les fallades dels sistemes d'informació de l'Ajuntament de València.  
  
Octava. Resolució  
Sense perjuí de les causes generals per a la resolució o rescissió de les obligacions sinal·lagmàtiques, específicament, el present conveni podrà resoldre's per part de l'Ajuntament de València quan hi haja incompliment dels nivells de qualitat del servici per part de l'Agència de Tecnologia i Certificació Electrònica o incompliment greu de les obligacions d'esta en el desenrotllament de la seua activitat. En concret, l'Ajuntament de València podrà instar la resolució del present conveni en cas d'incompliment de qualsevol de les obligacions establides en la clàusula quarta del present conveni, així com la sol·licitud de reintegrament del total de les quantitats lliurades a l'Agència de Tecnologia i Certificació Electrònica durant els períodes d'incompliment.  
  
L'Agència de Tecnologia i Certificació Electrònica podrà instar la resolució del present conveni en cas d'incompliment greu i reiterat per part de l'Ajuntament de València de qualsevol de les obligacions establides en la clàusula quinta del present conveni.  
Serà causa de resolució la pèrdua de les habilitacions legals o administratives per alguna de les parts per a la prestació dels servicis objecte d'este conveni, sempre que això determine la impossibilitat de continuar executant l'objecte del present conveni.  
En el cas que ens trobem davant d'algun dels supòsits de resolució abans descrits o assenyalats en el present conveni, les parts podran resoldre el present conveni amb un preavís de tres (3) mesos.  
  
  
Novena. Protecció de dades  
9.1. Règim  
El règim de Protecció de Dades de Caràcter Personal derivats d'este conveni serà el previst en la Llei Orgànica 15/1999, de 13 de desembre, de Protecció de Dades de Caràcter Personal (LOPD) i en la seua normativa de desplegament, cada part serà responsable de la seua actuació en matèria de protecció de dades.   
9.2. Accés a les dades per compte de tercers  
No tindrà caràcter de comunicació de dades l'accés que l'Ajuntament de València puga realitzar sobre les dades de caràcter personal que manté l'Agència de Tecnologia i Certificació Electrònica sobre els seus usuaris persones físiques, amb la finalitat de sol·licitar els servicis descrits en el present conveni.   
Tampoc tindrà caràcter de comunicació de dades l'accés que l'Agència de Tecnologia i Certificació Electrònica poguera realitzar sobre les dades de caràcter personal que manté l'Ajuntament de València sobre els seus usuaris persones físiques, amb la finalitat de prestar els servicis descrits en el present conveni.  
De conformitat amb l'article 12 de la LOPD, l'Agència de Tecnologia i Certificació Electrònica i l'Ajuntament de València, com a encarregats del tractament dels seus respectius fitxers:  
- Únicament tractaran les dades d'acord amb les instruccions del responsable del fitxer i que es referix exclusivament a fer efectiva la realització dels servicis previstos en este conveni.  
- No aplicaran o utilitzaran les dades amb un fi diferent del que figura en el present conveni.  
- No les comunicaran, ni tan sols per a la seua conservació, a altres persones.  
- Aplicaran mesures de seguretat concordes amb el tipus de dades que tracten.  
- No emmagatzemaran innecessàriament dades personals en els accessos que s'efectuen i en el cas que s'emmagatzemen, una vegada finalitzat el present conveni, destruiran o tornaran al responsable del fitxer les dades i els suports on figuren, i s'alçarà acta de la dita destrucció o devolució.  
En el cas que l'Ajuntament de València o l'Agència de Tecnologia i Certificació Electrònica destinen les dades a una altra finalitat, les comuniquen o les utilitzen incomplint les estipulacions del present conveni, seran considerats també responsables del tractament, i respondran de les infraccions en què hagueren incorregut personalment.  
  
  
Deu. Comunicacions i publicitat. ús de marca  
Les parts es concedixen autorització per a informar sobre la formalització de la col·laboració objecte del present conveni. Qualsevol altra nota de premsa, comunicació comercial o altres expressions públiques del present conveni, que mencione ambdós parts, hauran de ser prèviament consensuades i aprovades per estes.   
  
Onze. Generalitats  
11.1. Obligacions tributàries i laborals. Ambdós parts, durant la vigència del conveni, hauran d'estar al corrent de les seues obligacions en matèria tributària i de seguretat social.   
Ambdós parts, en tot cas, i en relació amb l'incompliment de les seues obligacions en matèria tributària, laboral i de seguretat social, es mantindran indemnes.  
11.2. Tributs. Tots els tributs de qualsevol classe que puguen derivar-se d'este conveni, se satisfaran de conformitat amb les normes generals que siguen aplicables a estos.   
11.3. Ús d'elements tècnics. Ambdós parts garantixen que són titulars o que tenen plena autorització per a l'ús i/o cessió de qualssevol elements i mitjans tècnics relatius a la propietat industrial, intel·lectual i coneixements empleats en l'execució d'este conveni. Així mateix, garantixen l'ús pacífic d'estos elements a l'altra part. A estos efectes, cada part respondrà enfront de l'altra de totes les reclamacions, reivindicacions i requeriments realitzats per tercers, incloent-hi honoraris de lletrats, procuradors i altres professionals, referits als drets de propietat industrial, intel·lectual i coneixement, relatius al compliment d'este conveni.  
11.4. Notificacions. Per a notificacions de mer tràmit relatives al present conveni s'admetrà, com a mitjà vàlid l'ús del correu electrònic i del telefax. A estos efectes es designen les següents adreces de correu electrònic i números de fax:  
Ajuntament de València:   
A/e: .  
Fax: 397 457 802.  
ACCV:   
A/e: .  
Fax: 036 377 337.  
Les notificacions i comunicacions que establisquen, restringisquen o eliminen drets i obligacions per a ambdós parts hauran de realitzar-se de forma fefaent i per persona amb capacitat suficient, i s'admetran les que es realitzen per mitjà de correu electrònic firmat electrònicament, telegrama o burofax amb justificant de recepció als domicilis que consten en l'encapçalament del present conveni.   
11.5. Modificacions normatives. La prestació dels servicis per part de l'Agència de Tecnologia i Certificació Electrònica s'entendrà realitzada d'acord amb la normativa aplicable i els estàndards tècnics vigents en cada moment. L'Agència de Tecnologia i Certificació Electrònica suportarà costos derivats de modificacions legislatives o tècniques que tinguen el deure de suportar, sense perjuí de les adaptacions tecnològiques que es produïsquen d'acord amb les seues disponibilitats pressupostàries.  
Qualssevol mencions realitzades a normes vigents en el present conveni, s'entendran realitzades a les normes que les substituïsquen, sempre que la seua aplicació no entre en col·lisió amb allò que s'ha especificat en el paràgraf anterior.  
11.6. Confidencialitat. Els actes preparatoris, el contingut del present document i la informació sobre els productes, procediments, secrets industrials i drets de propietat industrial o intel·lectual afins que hagen sigut coneguts o transmesos per les parts durant la tramitació i vigència del present conveni, tindran la consideració de confidencials, i quedarà prohibida la seua cessió, comunicació o posada de manifest a tercers, sense perjuí de resolució administrativa o judicial que així ho ordene o acord d'ambdós parts.  
Les obligacions contingudes en el paràgraf anterior s'estendran indefinidament, sense perjuí de la divulgació consentida de forma expressa i per escrit per l'altra part o per arribar a ser del domini públic d'estes informacions, coneixements o drets.  
11.7. Discrepàncies. En el cas que hi haja discrepàncies entre el present conveni i una altra documentació prèvia manejada per les parts com a actes preparatoris, serà de preferent aplicació allò contingut en este conveni.  
11.8. Actes de tolerància. Els actes de tolerància, o passivitat, en l'exercici dels drets relatius a este conveni, no constituiran renúncia als mateixos, de no constar la dita renúncia per escrit.  
11.9. Modificació o resolució anticipada. Ambdós parts acorden sotmetre's a les resolucions i, si és el cas, recomanacions que poguera realitzar el Ministeri d'Indústria, Turisme i Comerç (secretaria d'estat de Telecomunicacions i per a la Societat de la Informació) o qualsevol altre òrgan o organisme competent sobre les activitats arreplegades en el present conveni, i les parts es com`prometen a modificar-lo, suspendre'l o resoldre'l, totalment o parcialment, amb la major brevetat per a adequar-lo a les dites resolucions o recomanacions. En tot cas, la modificació, suspensió o resolució del present conveni, atenent les causes expressades en este apartat, no comportarà la reclamació, d'una part a l'altra, d'indemnitzacions per danys emergents, directes o indirectes, pèrdues de beneficis o lucres cessants.  
  
  
Dotze. Dret aplicable i resolució de conflictes  
El present conveni té la consideració de negoci jurídic de dret públic, per la qual cosa, d'acord amb el que disposa l'article 8.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, correspondrà a la jurisdicció contenciosa administrativa conéixer les qüestions litigioses que puguen sorgir de la seua interpretació i compliment.  
  
  
Tretze. Conveni únic  
El present conveni constituïx el total acord entre l'Ajuntament de València i l'Agència de Tecnologia i Certificació Electrònica sobre el seu objecte i, substituïxen, deroguen i deixen sense efecte qualsevol altre acord verbal o escrit referit al mateix objecte a què hagueren arribat les parts amb anterioritat a la data de firma del present conveni.  
  
I, en prova de conformitat, ambdós parts subscriuen per triplicat el present conveni en el lloc i la data indicats en l'encapçalament.  
  
La alcaldessa de l'Ajuntament de València: Rita Barberá Nolla.  
El president de l'Agència de Tecnologia i Certificació Electrònica: José Manuel Vela Bargues.  
  
Davant meu  
El secretari general de l'Administració Municipal: Francisco Javier Vila Biosca.  
  
  
  
ANNEX I  
  
Tipus de certificats emesos per l'Agència   
de Tecnologia i Certificació Electrònica  
  
L'Agència de Tecnologia i Certificació Electrònica emet els certificats següents :  
Certificats personals:  
1. Ciutadà en suport software  
2. Ciutadà en suport criptogràfic  
3. Empleat públic en suport criptogràfic  
4. Empleat públic en suport software (nivell mitjà)  
5. Entitat (sempre suport criptogràfic)  
6. Logon en domini de Windows  
7. Certificat d'ús exclusiu tributari  
  
Certificats no personals:  
1. Servidor web segur  
2. Servidor web segur wildcard  
3. Seu electrònica  
4. Segell d'òrgan  
5. Aplicació  
6. Servidor de VPN  
7. Firma de codi informàtic  
8. Servidor de domini de Windows  
  
  
  
ANNEX II  
  
Servici de Segellament de Temps  
  
Tecnologia i Certificació Electrònica és Autoritat de Segellament de Temps i per això proporcionarà servici de segellament de temps de gran disponibilitat i prestacions, gràcies a la utilització simultània d'un conjunt de servidors balancejats globalment, entre dos centres de procés de dades, i localment en cada un dels centres.  
  
El servici de segellament de temps ha arribat a tindre càrregues de més de 116.000 segells diaris sense pèrdua de prestacions i amb una desviació per davall de 300 ms.  
Les TSA estan sincronitzades amb el ROA, que constituïx la referència temporal legal a Espanya, i genera segells de temps d'acord amb l'estàndard definit en el RVY-5434 utilitzant com a protocol d'aplicació HTTP.   
L'hora proporcionada pel ROA és la que s'inclou en els segells de temps, dins del camp genTime.  
El certificat associat a la TSA només s'utilitza per al segellamentt de temps i compta amb els usos de clau adequats per a això.   
Dins de cada segell s'inserix un número únic, irrepetible dins de l'àmbit dels segells de temps generats per l'Agència i segellats per eixe certificat. Eixe número, emmagatzemat en el camp serialNumber del segell, junt amb la referència del certificat firmant ens permet identificar de forma unívoca un segell concret. També s'incorpora l'OID que fa referència a la política de segellament de temps davall la qual es va emetre cada segell, el valor de la qual s'inserix en el camp Policy del segell de temps.  
El segell de temps es genera sobre el valor del camp messageImprint de la petició, que conté el hash de les dades a segellar. Este hash es calcula amb l'algoritme definit en el camp hashAlgorithm, que en el cas de la TSA de l'Agència és XA1. El servici comprova sempre que l'algoritme d'hash utilitzat coincidix amb el sol·licitat.  
Opcionalment, i a petició del sol·licitant, la resposta de la TSA pot portar un número únic de seqüència (en el camp nonce), el certificat de la TSA firmant als efectes de validació i la desviació màxima de la resposta, accuracy, que no superarà en cap cas els 350ms.  
  
L'autenticació dels servicis enfront de la TSA pot ajustar-se a les necessitats del client, i es pot usar identificació amb certificat digital a través de servicis web. Estos servicis servixen de frontal amb la TSA i permeten també realitzar operacions addicionals amb les dades a segellar per a calcular el hash i construir la petició de manera transparent.  
  
El servici de segellament de temps de l'Agència de Tecnologia i Certificació Electrònica es troba registrat en la pagina de servicis de validació temporal (segellament de temps) del Ministeri d'Indústria, Turisme i Comerç, tal com es requerix en la Llei 59/2003, de 19 de desembre, de Firma Electrònica i en la Llei 11/2007, de 22 de juny, d'Accés Electrònic dels Ciutadans als Servicis Públics, complint la legislació aplicable a este tipus de servicis.  
S'oferix el servici de segellament de temps durant la duració del conveni, sense límit en el nombre de segells.  
  
  
  
ANNEX III  
  
Registre de Representants  
  
L'objectiu del Registre de Representants és possibilitar la representació de persones físiques i jurídiques en els procediments administratius de caràcter electrònic de la mateixa manera que poden ser representats per un tercer en procediments tradicionals en paper.  
L'existència d'este registre permet que els procediments administratius que d'acord amb la legislació sobre administració electrònica es poden realitzar de forma electrònica, puguen ser tramitats per terceres persones en nom d'altres. S'aconseguix així facilitar als ciutadans i empreses l'exercici dels seus drets i el compliment de les seues obligacions, sense minva de la possibilitat de ser representat per via electrònica de la mateixa manera que pot ser representat per un tercer en procediments tradicionals en paper.  
Els procediments administratius electrònics que integren esta funcionalitat s'aniran incorporant i publicant en el mateix Registre de Representants.  
La inscripció electrònica en el Registre de Representants per part dels representats ha de realitzar-se utilitzant un certificat reconegut de ciutadà (si és persona física) o entitat (si és persona jurídica) emés per l'ACCV.  
També són admesos els certificats emesos per altres Prestadors de Servicis de Certificació que puguen ser validats per l'ACCV de forma lliure i gratuïta. Es tracta dels certificats suportats per la plataforma de validació @Firma.  
Igualment es poden inscriure de forma presencial en el Registre de Representants aquells ciutadans persones físiques de forma presencial, identificant-se amb el seu DNI, NIE en vigor, o qualsevol altre document admés en dret.  
A través del Registre de Representants també està disponible la revocació de les inscripcions de la representació, bé a instància del representat o persona autoritzada per este, o del representant.  
  
  
ANNEX IV  
  
Servici de Certificació de Publicacions -Fandango-  
  
El Text Refós de la Llei de Contractes del Sector Públic, aprovat per Reial Decret Legislatiu 3/2011, de 14 de novembre, entre altres novetats, reconeix Internet com instrument per a la publicitat de les licitacions, la presentació d'ofertes i l'accés a plecs, projectes, i la resta de documents. En esta línia des de l'Agència de Tecnologia i Certificació Electrònica s'ha dut a terme una exhaustiva anàlisi dels requeriments del nou marc regulador i com a fruit ha sorgit el Servici de Certificació de Publicacions (Fandango), un nou servici de valor afegit per a les administracions públiques.  
La principal raó de ser de Fandango es troba en l'article 53 del text refós de la Llei de Contractes del Sector Públic, aprovat per Reial Decret Legislatiu 3/2011, de 14 de novembre, que establix el requisit d'acreditar fefaentment el moment d'inici de la difusió pública de la informació relativa al procés de contractació. Encara que inicialment es va pensar a emprar sistemes de segellament de temps -timestamping- com a forma d'acreditar el moment de la publicació, esta idea no es va desenrotllar ja que no servix per a donar rigorós compliment al que arreplega la Llei, ja que el segellament de temps d'un document garantix l'existència del document en un determinat moment però no garantix que este s'haja publicat.  
En el context del Text Refós de la Llei de Contractes del Sector Públic, aprovat per Reial Decret Legislatiu 3/2011, de 14 de novembre, per a la publicació de documents relatius a la contractació, l'ACCV va considerar apropiat actuar com a tercera part de confiança o garant de la posada a disposició en un mitjà públicament accessible d'un determinat document. Així, com a objectiu principal del projecte s'ha creat un Servici de Certificació de Publicacions (SCP) on diversos organismes poden certificar la data de publicació dels seus documents en Internet.   
  
Addicionalment, el sistema pot ser utilitzat per a certificar qualsevol publicació, encara que no siga dins de l'àmbit de la nova llei. De fet, més enllà d'eixa motivació legislativa establida en l'article 53 del Text Refós de la Llei de Contractes del Sector Públic, aprovat per Reial Decret Legislatiu 3/2011, de 14 de novembre, el servici de certificació de publicacions ha evolucionat per a proveir de proves electròniques de la publicació d'altres tipus de documents electrònics firmats i inclús per a certificar la publicació d'un determinat document i el seu manteniment com públic durant un període de temps determinat.  
  
El funcionament del SCP consistix a rebre peticions amb la URL de la publicació, la firma del document publicat i un títol per a este. Si tot és correcte, el servidor genera un fitxer PDF firmat per l'ACCV que certifica la data de la publicació. La URL a este document PDF es torna perquè l'entitat la incloga junt amb el document publicat.   
  
Junt amb la certificació de publicacions s'afigen una sèrie d'accions que complementen este procés:  
1. Si es desitja, és possible guardar la publicació en el Servici d'Arxivament Segur i Custòdia de Documents de l'ACCV. Per a això cal posar-se en contacte amb els responsables de Fandango i demanar que es cree un repositori per a les seues publicacions en el Servici d'Arxivament. A partir d'eixe moment quan es produïx la certificació de la publicació es pot indicar que es vol guardar la dita publicació.  
  
2. En certes ocasions pot interessar que algunes publicacions siguen revisades periòdicament per a garantir que no han sigut modificades. En el moment de la certificació de la publicació és possible indicar que la publicació entre en el procés de revisions periòdiques. El procés de revisió consistix a obtindre el hash del document i comparar-lo amb el que es va obtindre en el seu moment, si no són iguals s'envia un correu advertint de la circumstància a l'administrador de l'aplicació i el certificat de la publicació queda invalidat. En casos excepcionals és possible tornar al seu estat normals certificats de publicació que han sigut invalidats, però si es vol mantindre'ls el més normal serà tornar a generar-los (amb això s'actualitzaran les seues dates de publicació).  
  
Si en el procés de revisió resulta impossible obtindre la publicació (errors de connexió, errors del servidor, etc) s'enviarà un correu al responsable de l'aplicació indicant el problema, però el certificat de publicació no serà invalidat.   
En qualsevol moment és possible obtindre un informe de revisions per a un determinat certificat de publicació. El dit informe indica els períodes de temps en què el certificat es va trobar en el mateix estat, així com possibles errors detectats en les revisions.  
3. S'ha desenrotllat un procés de refirma automàtica de certificats de publicació consistent a tornar a firmar aquells certificats la firma dels quals estiga pròxima a caducar. D'esta manera es garantix la validesa indefinida d'estos certificats.  
Els usuaris dels documents publicats que desitgen comprovar la validesa dels certificats de publicació poden accedir a la pàgina de busca de certificats de publicació en la URL següent:  
.  
  
ANNEX V  
  
Punts de Registre d'Usuari i Suport  
  
S'oferix la creació i el manteniment de tants Punts de Registre d'Usuari, des d'on poder emetre certificats d'empleat públic o certificats personals de qualsevol altre tipus entre els emesos per l'Agència de Tecnologia i Certificació Electrònica.  
L'Agència de Tecnologia i Certificació Electrònica disposa d'un sistema per a la gestió de certificats digitals i els suports associats amb una àmplia base instal·lada i amb més de 1.200 operadors de l'aplicació.   
  
Este sistema, denominat ARCA, és un desenrotllament propi de l'Agència de Tecnologia i Certificació Electrònica fruit d'anys d'experiència prestant estos servicis, que ha permés el desenrotllament d'un sistema molt estable, amb alts nivells de seguretat de la informació utilitzada i de molt fàcil ús. Les funcionalitats d'ARCA passen per totes aquelles relacionades amb el cicle de vida del certificat i també amb les típiques relacionades amb els suports criptogràfics emprats.  
Els requisits d'equipament per a instal·lar ARCA i constituir l'Oficina de Registre o Punt de Registre d'Usuari són:  
- Un PC amb Windows XP o superior i amb connexió a Internet  
- Una impressora làser, i opcionalment  
- Una impressora de targetes per al cas que es vullga personalitzar en el moment de l'entrega a l'usuari  
El personal que opere l'aplicació ARCA, que denominarem operadors de Punt de Registre d'Usuari, haurà de ser acreditat per l'Agència de Tecnologia i Certificació Electrònica per a l'emissió i gestió de certificats digitals per a l'Ajuntament de València.  
La formació es durà a terme per part de personal de l'Agència de Tecnologia i Certificació Electrònica, els quals facilitaran documentació suficient per a la utilització de l'aplicació, així com la informació de contacte amb el servici de suport a operadors de Punt de Registre d'Usuari.  
La constitució dels Punts de Registre d'Usuari inclou:  
- Aplicació de gestió de certificats ARCA  
- Documentació de procediments i de l'aplicació ARCA  
- Formació inicial dels operadors de l'aplicació ARCA  
- Reciclatge formatiu periòdic dels operadors de l'aplicació.  
Servici d'atenció i suport a operadors del Punt de Registre d'Usuari  
Els més de 1.200 operadors d'ARCA disposen d'atenció permanent per part del departament responsable dels Punts de Registre d'Usuari, tant per mitjans telefònics com a través del Portal de l'Operador i el seu canal de comunicació.  
Les incidències són resoltes en temps real ja que el problema sol produir-se quan l'usuari dels certificats es persona en estes oficines.  
  
El servici de suport a operadors d'oficina de registre es proporciona generalment de 8 del matí a 8 de la vesprada, de dilluns a divendres. No obstant això, este horari pot ser ampliat o adequat a les necessitats de l'Ajuntament de València, repercutint els costos necessaris.  
  
  
  
ANNEX VI  
  
Tarifes dels Servicis i Productes  
  
El present annex arreplega els preus dels servicis objecte del present conveni així com els preus dels components maquinari que es requerixen per a la prestació d'aquells servicis.  
  
  
  
1 Este servici inclou els certificats de logon en domini dels usuaris, els certificats per als controladors de domini i els esquelets de les pàgines web d'autoservici per a la generació i descàrrega dels certificats.  
  
El servici de certificació de publicacions -Fandango- està subjecte als preus següents:  
  
  
  
Els preus d'altres elements seran els publicats per l'ACCV en la seua pàgina web. Als preus d'este annex cal afegir el 18% d'IVA.  
  
Estos preus seran revisats anualment segons la variació de l'IPC.